ฟิลิปปินส์เผยเงินเฟ้อเพิ่มขึ้นสู่ระดับ 2.3% ในเดือนก.ย.
ฟิลิปปินส์เผยเงินเฟ้อเพิ่มขึ้นสู่ระดับ 2.3% ในเดือนก.ย. หลังราคาอาหาร - สินค้านอกหมวดอาหารปรับตัวสูงขึ้น
5 ต.ค. 2559

สำนักงานเศรษฐกิจและการพัฒนาแห่งชาติของฟิลิปปินส์ เปิดเผยว่า อัตราเงินเฟ้อของฟิลิปปินส์เดือนก.ย.เพิ่มขึ้นสู่ระดับ 2.3% จากระดับ 1.8% ในเดือนส.ค. เนื่องจากราคาอาหารและสินค้านอกหมวดอาหารปรับตัวสูงขึ้น
“ตัวเลขที่เพิ่มขึ้น เป็นผลมาจากการผลิตที่ลดลงมาตั้งแต่เดือนส.ค. และฐานเปรียบเทียบของสินค้าอาหารซึ่งอยู่ในระดับต่ำ” นางโรสแมรี เอดิลลอน รองผู้อำนวยการสำนักงานเศรษฐกิจและการพัฒนาแห่งชาติของฟิลิปปินส์กล่าว
นางเอดิลลอนระบุว่า เงินเฟ้อในภาคอาหารสูงขึ้นแตะ 3.1% ในเดือนก.ย. จากระดับ 2.5% ในเดือนส.ค. จากผลพวงของพายุไซโคลนเขตร้อนหลายลูกที่พัดถล่มฟิลิปปินส์และสร้างความเสียหายอย่างหนัก
“ราคาข้าวจะยังคงทรงตัว คาดว่า ข้าว 250,000 ตันที่นำเข้าจากไทยและเวียดนามจะส่งมาถึงภายในสิ้นเดือนต.ค.” เธอกล่าว
นางเอดิลลอนระบุว่า ปรากฏการณ์ลานีญาก็มีเค้าลางว่าจะเกิดขึ้นในช่วงไตรมาส 4 โดยอ้างอิงจากการคาดการณ์ของกรมอุตุนิยมวิทยาฟิลิปปินส์
ขณะเดียวกัน เธอเรียกร้องให้ภาคเกษตรกรผนึกกำลังผ่านโครงการพัฒนาเกษตร ซึ่งมีจุดมุ่งหมายที่จะเพิ่มความยืดหยุ่นให้ภาคเกษตรและสร้างสมดุลให้กับนโยบายเกษตรฟิลิปปินส์ 